- Н А Ц Р Т -

На основу члана 33. Закона о буџетском систему Републике Српске („Службени гласник Републике Српске“, број: 121/12, 52/14,103/15 и 15/16), члана 39. став 2 тачка 3. Закона о локалној самоуправи („Службени гласник Републике Српске“, број: 97/16) , члана 35. став 2 тачка 2. Статута Града Добој („Службени гласник Града Добој“, број: 1/17) и члана 128. Пословника о раду Скупштине Града Добој („Службени гласник Града Добој“, број: 1/17), Скупштина Града, на сједници одржаној дана \_\_\_\_\_\_\_\_\_\_\_\_, д о н о с и

**О Д Л У К У**

**О ИЗВРШЕЊУ II РЕБАЛАНСА БУЏЕТА ГРАДА ДОБОЈ**

**ЗА 2020. ГОДИНУ**

Члан 1.

 Овом одлуком се прописује начин извршења II Ребаланса буџета Града Добој за 2020. годину у износу од 86.550.710,00 КМ (у даљем тексту: Буџет).

 Све одлуке које се односе на Буџет морају бити у складу са Законом о буџетском систему Републике Српске, Законом о трезору и овом Одлуком.

 Ова одлука се односи на буџетске кориснике који се у цјелости или дјелимично финансирају из Буџета.

Члан 2.

 Приходи буџета утврђени су сходно члану 8., 9. и 10. Закона о буџетском систему Републике Српске.

 Сви јавни приходи, укључујући и властите приходе које буџетски корисници остваре вршењем дјелатности (редовна, допунска, донације и сл.) су такође приходи Буџета који морају бити распоређени у биласну буџета и исказани по изворима из којих потичу.

 Сви расходи буџетских корисника морају бити утврђени у буџету и уравнотежени са приходима.

 Приходе од донација (грантова) буџетски корисници могу користити, у складу са чланом 10. Закона о буџетском систему Републике Српске, у износу 100% (ФОНД 03 – Фонд грантова).

Властите приходе (приходе републичких органа и организација) могу, у складу са чланом 10. Закона о буџетском систему Републике Српске (ФОНД 02 – Фонд прихода по посебним прописима), користити у износу од 100%, институције средњег образовања.

Члан 3.

 Одјељење за финансије управља и контролише прилив и одлив новчаних средстава према усвојеном Буџету.

Члан 4.

 Корисници буџетских средстава дужни су средства утврђена у Буџету користити руководећи се начелима рационалности и штедње.

Члан 5.

 Корисници буџетских средстава су обавезни да поднесу одјељењу за финансије своје кварталне финансијске планове за извршење Буџета петнаест дана прије почетка сваког квартала.

 Одјељење за финансије даје сагласност буџетским корисницима на поднесене кварталне финансијске планове за извршење буџета, а у складу са процјењеним оставрењем буџетских средстава за исти период фискалне године.

 Ако корисник буџета не поднесе квартални финансијски план у року из става 1. овог члана, квартални финансијски план за тог буџетског корисника одређује Одјељење за финансије.

 Укупан износ свих кварталних финансијских планова за извршење буџета сваког буџетског корисника мора бити једнак износу усвојеног годишњег буџета за сваког буџетског корисника.

Члан 6.

 Трезор града врши пренос средстава за извршење обавеза по основу расхода Буџета искључиво на основу образаца за трезорско пословање буџетских корисника.

 Обавезе буџетских корисника у систем трезора уносе се на основу образаца за трезорско пословање буџетских корисника, које сачињавају и за које је одговоран буџетских корисник.

 Подаци унесени у обрасце за трезорско пословање буџетских корисника морају бити сачињени на основу вјеродостојних књиговодствених докумената којима располаже или је дужан располагати буџетски корисник.

 Документима из предходног става сматрају се;

* обрачунске листе плата и накнада,
* понуде, предрачуни и уговори,
* рачуни за набавку средстава, материјала, роба и услуга,
* одлуке и рјешења надлежних органа из којих проистичу финансијске обавезе и
* остали финансијски документи.

Члан 7.

Корисници буџетских средстава могу стварати обавезе и користити средства само за намјене предвиђене Буџетом и то до износа који је планиран, а у складу са расположивим средствима.

За тачност књиговодствених исправа, интерне контролне поступке којима подлијежу те исправе јер за вјеродостојан унос исправа у обрасце за трезорско пословање одговара буџетски корисник.

Члан 8.

Одјељење за финансије сачињава мјесечне финансијеске планове буџетске потрошње у складу са остварењем прилива буџетских средстава за претходни мјесец.

Одјељење за финансије извјештава буџетске кориснике о висини буџетских средстава која им се стављају на располагање мјесечним финансијским планом , најкасније до 5. у текућем мјесецу.

Уколико се укаже потреба за сезонским кориштењем средстава, буџетски корисници из става 2. овог члана дужни су да писаним захтјевом траже измјену достављеног мјесечног финансијског плана и то најкасније три дана прије почетка мјесеца.

 Члан 9.

Градоначелник може, по приједлогу Начелника Одјељења за финансије, средства распоређена буџетом града прераспоређивати у овиру једне потрошачке јединице и између потрошачких јединица.

Прераспоређивање између потрошачких јединица се може вршити до износа од 5% у односу на укупно усвојена средства јединице којој се средства умањују.

Градоначелник је обавезан да квартално извјештава Скупштину Града о извршеној прерасподјели средстава из става 1. овог члана.

Изузетно од става 1.овог члана, не може се вршити :

а) прерасподјела буџетских средстава на расходе за лична примања,

б)прерасподјела буџетских средстава са расхода за бруто плате без сагласности Скупштине града и

в)прерасподјела буџетских средстава за суфинансирање пројеката.

 Члан 10.

Распоред средстава буџетске резерве врши се у складу са чланом 43. Закона о буџетском систему Републике Српске и Одлуком о утврђивању критерија и намјене трошења средстава буџетске резерве (Службени гласник општине Добој број 9/08).

Средства буџетске резерве користе се на основу одлуке Градоначелника.

Градоначелник је обавезан квартално извјештавати Скупштину Града о кориштењу средстава буџетске резерве.

 Члан 11.

Исплата плата и осталих личних примања буџетских корисника врши се преносом средстава са Јединственог рачуна Трезора на текуће рачуне запослених у одговарајућим банкама или другим овлаштеним организацијама за платни промет.

Буџетски корисници су дужни да све податке о броју запослених, обрачунатим нето личним примањима, обрачунатим порезима и доприносима за сваког запосленог или друго лице, појединачно или збирно доставе Одсјеку за Трезор и то електронским путем или на спецификацијама од 10-ог у мјесецу за предходни мјесец.

Члан 12.

 Обавезе по износу расхода Буџета ће се извршавати према следећим приоритетима:

1. Обавезе по онову отплате кредита, у износима који су доспјели за плаћање.
2. Средства за нето плате и доприносе на нето плате.
3. Средства за социјалну заштиту и остала примања.
4. Средства за обавезе према добављачима за робу, материјал и услуге.
5. Средства за обавезе према добављачима за инвестиције и инвестиционо одржавање.
6. Средства за остале обавезе.

Члан 13.

 Буџетски корисници су дужни да се у поступку набавке роба, материјала и вршења услуга придржавају одредаба Закона о јавним набавкама БиХ, као и процедура о обавезној примјени модула набавки прописаног Упутством о форми, садржају и начину попуњавања образаца за трезорско пословање.

 Одјељење за финансије обуставиће унос обавеза и плаћања за која претходно није проведена процедура из става 1. овог Члана.

Члан 14.

 Градоначелник је Скупштини града поднијети квартални, полугодишњи и годишњи извјештај о извршењу буџета у законском року.

Члан 15.

 За извршење буџета Градоначелник је одговоран Скупштини града.

Члан 16.

 За тачност финансијских извјештаја одговорни су Градоначелник и Начелник одјељења за финансије.

Члан 17.

 Контрола намјенског кориштења и утрошака буџетских средстава, као и поступања корисника буџетских средстава врши се у складу са одредбама Закона о буџетском систему Републике Српске.

Члан 18.

 Ова одлука ступа на снагу осмог дана од дана објављивања у „Службеном гласнику Града Добој“.

**РЕПУБЛИКА СРПСКА**

**СКУПШТИНА ГРАДА ДОБОЈ**

Број: 01-013-\_\_\_\_\_\_\_/20

Добој, ПРЕДСЈЕДНИК

 СКУПШТИНЕ ГРАДА

 Милош Букејловић